Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2021/C 87/08)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1)

OZNÁMENIE O ŠTANDARDNEJ ZMENE, KTOROU SA MENÍ JEDNOTNÝ DOKUMENT

„VOUVRAY“

PDO-FR-A0146-AM01

Dátum oznámenia: 8. 12. 2020

OPIS A DÔVODY SCHVÁLENEJ ZMENY

1. Zemepisná oblasť

V kapitole I časti IV bode 1 sa dopĺňa, že zoznam obcí je vypracovaný podľa úradného zemepisného kódexu z roku 2020.

V dôsledku toho sa názov obce „Tours-Sainte-Radegonde“ nahrádza názvom „Tours“.

Ide o redakčnú zmenu, ktorou sa nemení zemepisná oblasť.

Táto zmena sa týka bodu 1.6 jednotného dokumentu.

2. Oblasť v bezprostrednej blízkosti

V kapitole I časti IV bode 3 sa dopĺňa, že zoznam obcí je vypracovaný podľa úradného zemepisného kódexu z roku 2020.

Ide o redakčnú zmenu, ktorou sa nemení oblasť v bezprostrednej blízkosti.

Táto zmena sa týka bodu 1.9 jednotného dokumentu.

3. Agroenvironmentálne opatrenia

V kapitole I časti VI bode 2 sa dopĺňajú dva odseky:

„c) Je zakázané chemické ničenie buriny totálnymi herbicídmi.

d) Je zakázané používať postrekovače s nerovnomerným rozprašovaním (rosiče s ventilátorom nesené traktorom s veľkou svetlou výškou alebo pivotové zavlažovače). Na pozemkoch s viac ako 20 % sklonom svahu možno použiť rosiče s ventilátorom nesené traktorom s veľkou svetlou výškou alebo pivotové zavlažovače.“

Cieľom týchto ustanovení je vyhovieť požiadavkám spotrebiteľov obmedzením používania prípravkov na ochranu rastlín, a tým znížiť vplyv na životné prostredie.

Táto zmena sa netýka jednotného dokumentu.

4. Obeh vín medzi oprávnenými skladovateľmi

Bod 5 písm. b) v časti IX sa vypúšťa.

Toto ustanovenie sa vypustilo v nadväznosti na rozhodnutie Štátnej rady (Conseil d'Etat) z 22. mája 2017.

Táto zmena sa netýka jednotného dokumentu.

5. Prechodné opatrenia

V kapitole I časti XI špecifikácie výrobku sa vypúšťa bod 2, pretože ide o prechodné opatrenie, ktorého platnosť uplynula.

Dopĺňa sa:

„4. Iné pestovateľské postupy

Používanie postrekovačov s nerovnomerným rozprašovaním (rosiče s ventilátorom nesené traktorom s veľkou svetlou výškou alebo pivotové zavlažovače) je povolené do 31. augusta 2024.“

Cieľom tohto ustanovenia je umožniť hospodárskym subjektom prispôsobiť sa zákazu používania tohto typu postrekovacích strojov a zariadení.

Táto zmena sa netýka jednotného dokumentu.

V kapitole II bode I špecifikácie výrobku sa dopĺňa:

„10. Vyhlásenie o nákupe postrekovacích strojov a zariadení

Každý nákup postrekovacieho stroja alebo zariadenia treba nahlásiť organizácii výrobcov. Toto hlásenie obsahuje najmä presný opis nadobudnutého postrekovacieho stroja alebo zariadenia. K žiadosti sa prikladá faktúra za nákup postrekovacích strojov a zariadení.“

Túto zmenu si vyžiadal zákaz používania postrekovačov s nerovnomerným rozprašovaním.

Táto zmena sa netýka jednotného dokumentu.

6. Hlavné kontrolované body

Hlavné body, ktoré treba skontrolovať, sa zmenili s cieľom prispôsobiť metódy hodnotenia.

Táto zmena sa netýka jednotného dokumentu.

JEDNOTNÝ DOKUMENT

1. Názov výrobku

Vouvray

2. Druh zemepisného označenia:

CHOP – Chránené označenie pôvodu

3. Kategórie vinohradníckych/vinárskych výrobkov

1. Víno

5. Akostné šumivé víno

8. Perlivé víno

4. Opis vína (vín)

Tiché vína

Tiché vína majú minimálny prirodzený obsah alkoholu 11 obj. %.

Celkový obsah alkoholu v tichých vínach nesmie byť po obohatení vyšší ako 15 obj. %.

Suché tiché vína po zabalení majú: obsah skvasiteľných cukrov (glukózy + fruktózy) najviac 8 gramov na liter; celkovú kyslosť vyjadrenú v gramoch kyseliny vínnej na liter, ktorá nie je o viac ako 2 gramy na liter nižšia ako obsah skvasiteľných cukrov (glukóza + fruktóza).

Suché tiché vína, najmä kým sú mladé, sa vyznačujú zväčša ovocnými a kvetinovými arómami, ktoré vyzrievaním môžu ustúpiť a rozvinú sa medové alebo lipové tóny. Ak obsahujú skvasiteľné cukry, bývajú vo všeobecnosti komplexnejšie a dosahujú vyšší archivačný potenciál. Nezriedka vtedy cítiť výraznejšie tóny exotického ovocia alebo jemnejšie tóny sušeného ovocia a neskôr sa často objavujú tóny pražených mandlí, medu alebo duly.

Všeobecné analytické vlastnosti Maximálny celkový obsah alkoholu (v obj. %): Minimálny skutočný obsah alkoholu (v obj. %): Minimálna celková kyslosť: Maximálny obsah prchavých kyselín (v miliekvivalentoch na liter): Maximálny celkový obsah oxidu siričitého (v miligramoch na liter):

Šumivé a perlivé vína

V prípade obohacovania muštu nesmie celkový obsah alkoholu v šumivých a perlivých vínach po druhotnom kvasení prekročiť 13 obj. %.

Obsah prchavých kyselín, celkový obsah kyselín, celkový obsah oxidu siričitého a obsah oxidu uhličitého pri šumivých a perlivých vínach zodpovedajú hodnotám stanoveným v predpisoch Spoločenstva.

Šumivé vína s jemnou a ľahkou penou sa často vyznačujú ovocnými alebo citrusovými tónmi so stopou briošky, ktorá sa časom zintenzívňuje. Perlivé vína sa vyznačujú nižším obsahom oxidu uhličitého a jemnejšími bublinkami, ktoré v ústach menej cítiť. Tieto príjemné vína majú pocitovo vyšší obsah alkoholu ako šumivé vína.

Všeobecné analytické vlastnosti Maximálny celkový obsah alkoholu (v obj. %): Minimálny skutočný obsah alkoholu (v obj. %): Minimálna celková kyslosť: Maximálny obsah prchavých kyselín (v miliekvivalentoch na liter): Maximálny celkový obsah oxidu siričitého (v miligramoch na liter):

5. Vinárske výrobné postupy

a) Osobitné enologické postupy

Osobitný enologický postup

Šumivé a perlivé vína sa vyrábajú výlučne druhotným kvasením vo fľaši. Celkový obsah alkoholu po druhotnom kvasení nesmie byť v prípade obohacovania muštu vyšší ako 13 obj. %.

Celkový obsah alkoholu v tichých vínach nesmie byť po obohatení vyšší ako 15 obj. %.

Okrem uvedených ustanovení musia vína z hľadiska enologických postupov spĺňať požiadavky stanovené na úrovni EÚ a v zákonníku poľnohospodárstva a morského rybolovu.

Pestovateľské postupy

— Systémy vedenia viniča.

a) Hustota výsadby: Minimálna hustota výsadby je 6 000 krov na hektár. Vzdialenosť medzi radmi nesmie byť väčšia ako 1,60 metra. Vzdialenosť medzi krami v tom istom rade nesmie byť menšia ako 0,90 metra.

b) Pravidlá rezu: Používa sa krátky rez na čapíky, pričom na každom ramene sa nachádzajú 1 až 2 maximálne dvojpúčikové čapíky. Na jeden ker možno vykonať rez na ďalšom maximálne trojpúčikovom čapíku. Na jednom kre je v priemere 10 a najviac 13 rodivých púčikov. V prípade viniča mladšieho ako 10 rokov je však maximálny počet rodivých púčikov na jeden ker 8. Rodivý púčik je každý púčik, ktorý sa nachádza viac ako 5 mm od konárového krúžku.

b) Maximálne výnosy

tiché vína

65 hektolitrov na hektár

šumivé alebo perlivé vína

78 hektolitrov na hektár

6. Vymedzená zemepisná oblasť

Zber hrozna, vinifikácia, výroba a vyzrievanie tichých vín a zber hrozna, vinifikácia, výroba, vyzrievanie a balenie šumivých a perlivých vín sa uskutočňujú na území týchto obcí v departemente Indre-et-Loire (zoznam je vypracovaný podľa úradného zemepisného kódexu z roku 2020): Chançay, Noizay, Parçay-Meslay, Reugny, Rochecorbon, Tours, Vernou-sur-Brenne, Vouvray.

7. Hlavné muštové odrody

Chenin B

Orbois B

8. Opis súvislostí

a) Opis prírodných faktorov, ktoré sú rozhodujúce pre súvislosť

Zemepisná oblasť chráneného označenia pôvodu „Vouvray“ sa rozprestiera v blízkosti mesta Tours a nad ním, na plošine brázdenej mnohými údoliami alebo suchými dolinami, ktoré často ústia do prudkých útesov nad údolím rieky Loiry.

Plošina má pomerne osobitý reliéf a leží v nadmorskej výške od 85 do 110 metrov. V tomto členitom teréne môže návštevník objavovať pivnice a troglodytické príbytky vytesané do žltých tufových skál nad údoliami. Podložie plošiny tvorí mäkká kriedová vrstva (turónsky tuf). Túto vrstvu pokrývajú ílovito-kremičité zložky z obdobia senónu, eocénu, miocénu až pliocénu, s príkrovom naviatych štvrtohorných ílov. Zemepisná oblasť zahŕňa územie 8 obcí ležiacich pri rieke alebo v bezprostrednej blízkosti jej údolia a dolín prítokov.

Pozemky vymedzené špecificky na pestovanie hrozna sa vyznačujú pôdou, ktorá vznikala eróziou geologického podložia tvoriaceho plošinu. Jej vyvýšený skalnatý okraj sa týči priamo nad Loirou a nad údoliami a dolinami, ktoré plošinu predeľujú. Tieto pozemky sa nachádzajú na svahoch s ílovito-vápenatými pôdami alebo na vyvýšených okrajoch plošiny s ílovito-kremičitými pôdami.

V zemepisnej oblasti sa vyskytuje mierna prechodná klíma na pomedzí oceánskych a kontinentálnych vplyvov. Rieka Loira plní úlohu teplotného regulátora, čo platí aj o údoliach, ktoré zo svahov odvádzajú chladný vzduch. Každé leto sa vyskytne zväčša aspoň jedna vlna horúčav v trvaní niekoľkých dní. Ročne tu spadne približne 680 milimetrov zrážok.

b) Opis ľudských faktorov, ktoré sú rozhodujúce pre súvislosť

Podľa legendy sem v čase založenia kláštora Marmoutier (r. 372) nachádzajúceho sa na území obce Sainte-Radegonde, v súčasnosti pričlenenej k mestu Tours, priniesol Svätý Martin vo 4. storočí odrody, ktoré sú tu vysadené dodnes, a techniky rezu viniča, ktoré sa používali aj v roku 2010. K objaveniu pozitívnych účinkov krátkeho rezu viniča vraj prispela maškrtnosť jeho somára.

Od začiatku 13. storočia sa biele odrody viniča pestujú výhradne na stráňach a na vyvýšených okrajoch plošiny s vápnito-štrkovitými pôdami. Staré listiny potvrdzujú, že odroda Chenin B, miestne nazývaná aj „pineau de la Loire“, je ušľachtilou odrodou viniča. V 16. storočí ju spomína Rabelais vo svojom diele Gargantua: „To je pineau! Och, lahodné biele vínko! A také, namojdušu, ako taft!“ Do mäkkého kriedového materiálu tufu, ktorý tvorí pôvodné geologické podložie v priestore plošiny, sa od čias Rimanov až po 20. storočie hĺbili priestranné pivnice. Odvtedy sa používajú na vinifikáciu, výrobu šumivého vína, vyzrievanie a skladovanie vín, a tým prispievajú k rozvoju vinohradníctva a vinárstva i obchodu s vínom.

Keďže francúzski králi prebývali v 14. a 16. storočí na zámkoch v oblasti Touraine, svojou prítomnosťou významne dopomohli k rozvoju vinohradov v tejto oblasti a k šíreniu ich dobrého mena. Slávne „crus“ z Vouvray patrili francúzskej korune a na kráľovskom stole im prináležalo popredné miesto. Loira bola vtedy ideálnym spôsobom dopravy a do konca 19. storočia sa vína z Vouvray vďaka holandským obchodníkom predávali do krajín severnej Európy.

Výrobcovia z Vouvray sa po epidémii fyloxéry rýchlo zomkli, a tak bola v prvej polovici 20. storočia prijatá séria predpisov na ochranu a propagáciu vín. V roku 1906 vzniklo ochranné združenie, ktorého úlohou bolo bojovať proti nekalej súťaži zo strany niektorých bezohľadných obchodníkov predávajúcich nekvalitné vína z iných regiónov pod názvom „Vouvray“.

V roku 1929 bol vydaný rozsudok, podľa ktorého sa mohlo označenie pôvodu „Vouvray“ používať len na vína vyrobené v obciach Vouvray, Vernou, Chançay, Noizay, Reugny, Rochecorbon a Sainte-Radegonde. Chránené označenie pôvodu „Vouvray“ pre jednotlivé kategórie vín bolo už v roku 1936 uznané s rovnakou zemepisnou oblasťou, ako bola vymedzená v roku 2010. Jeho propagátorom sa stal vinársky cech, ktorý vznikol v roku 1937.

Keďže sa výroba neustále rozširovala, výrobcovia založili v roku 1953 vinársky závod výrobcov z Vouvray – vinárske družstvo, ktoré bolo aj v roku 2010 významným hráčom. V roku 2009 boli vinohrady vysadené na ploche približne 2 200 hektárov, ktoré obhospodaruje 165 subjektov. Vyrábajú sa tu tiché vína (približne 50 000 hektolitrov) a šumivé a perlivé vína (takmer 70 000 hektolitrov). Tiché vína: Suché tiché vína, najmä kým sú mladé, sa vyznačujú zväčša ovocnými a kvetinovými arómami, ktoré vyzrievaním môžu ustúpiť a rozvinú sa medové alebo lipové tóny. Ak obsahujú skvasiteľné cukry, bývajú vo všeobecnosti komplexnejšie a dosahujú vyšší archivačný potenciál. Nezriedka vtedy cítiť výraznejšie tóny exotického ovocia alebo jemnejšie tóny sušeného ovocia a neskôr sa často objavujú tóny pražených mandlí, medu alebo duly.

Šumivé vína: Šumivé vína s jemnou a ľahkou penou sa často vyznačujú ovocnými alebo citrusovými tónmi s nádychom briošky, ktorý sa časom zintenzívňuje. Perlivé vína: Perlivé vína sa vyznačujú nižším obsahom oxidu uhličitého a jemnejšími bublinkami, ktoré v ústach menej cítiť. Tieto príjemné vína majú pocitovo vyšší obsah alkoholu ako šumivé vína. Šumivé a perlivé vína: Výroba šumivých vín prebieha v rovnakých podmienkach ako výroba tichých vín. Keď vinári zistili, že fľašované vína zvyknú v pivnici niekedy prirodzene znovu kvasiť, chceli mať tento jav „prirodzenej šumivosti“ pod kontrolou a zároveň ho využiť. Takto sa v 19. storočí zrodili vína, ktoré sa na spotrebiteľský trh uvádzali ako „perlivé“. S využitím poznatkov rodiacej sa enológie sa prvé pokusy s výrobou šumivých vín tradičnou metódou začali v štyridsiatych rokoch 19. storočia. Pivnice vyhĺbené v tufe sa vtedy stali silným faktorom rozvoja výroby týchto vín, pretože na ich skladovane a manipuláciu s nimi sú potrebné veľké priestory so stabilnými miernymi tepelnými podmienkami. Výrobcovia šumivých vín s bohatými skúsenosťami získanými za viac ako jedno storočie dokonale ovládajú v roku 2010 know-how zloženia svojich cuvées. Vyzrievanie „sur lattes“ (naležato na policiach) počas najmenej 12 mesiacov prispieva k rozvoju aróm a ku komplexnosti vín.

Tiché vína: Zemepisná oblasť „Vouvray“, ktorá sa nachádza na klimatickom okraji pestovania odrody Chenin B, ušľachtilej, ale aj neskorej odrody viniča z „Val de Loire“, poskytuje priaznivé prírodné podmienky, ktoré sa vo vínach pretavia do pozoruhodnej vyváženosti a originálneho aromatického výrazu.

Elegancia a originálny výraz vín si vyžadujú optimálne usmerňovanie dynamickosti a produkčného potenciálu, o čom svedčí používanie slaborastúcich podpníkov, precízne vedenie viniča a krátky rez. Vzhľadom na rozdiely medzi kvalitou jednotlivých ročníkov (tzv. effet millésime), ktoré sú v tejto zemepisnej oblasti obzvlášť výrazné, sa vinohradníci v priebehu generácií naučili zužitkovať odlišnú zrelosť dopestovaného hrozna. Hrozno má v závislosti od okolností a klimatických podmienok v danom roku vyšší alebo nižší obsah cukru. Vďaka tejto prírodne podmienenej rozmanitosti sa tu vyrábajú rôzne druhy vína. Ak sú klimatické podmienky v čase úrody priaznivé, z hrozna s najvyšším obsahom cukru zozberaného po koncentrácii cukrov hrozienkovatením na kroch alebo napadnutého ušľachtilou hnilobou Botrytis cinerea sa vyrábajú vína s vysokým obsahom skvasiteľných cukrov.

Podľa tradície sú do pozemkovej oblasti vymedzenej na zber hrozna zaradené len pozemky s pôdami s vhodnými vodnými a tepelnými vlastnosťami. Kvalita a originalita vín z „Vouvray“ tkvie vo výbere pozemkov na pestovanie viniča, v prispôsobení sa a v dôslednom dodržiavaní spôsobov výroby, ktoré si vinohradnícka obec osvojila v priebehu generácií.

Vína z oblasti „Vouvray“ boli široko-ďaleko známe už v 13. storočí, keď mnísi prispeli k rozširovaniu vinohradníckych plôch a distribúcii týchto vín prostredníctvom loďstva na Loire. V 16. a 17. storočí sa vďaka holandským obchodníkom ich dobrá povesť rozšírila do ďalších kútov Francúzska, ako aj do cudziny a v roku 2010 sa tieto vína predávali do za hranicami štátu alebo sa vyvážali do celého sveta.

9. Ďalšie základné podmienky (balenie, označovanie, iné požiadavky)

Právny rámec:

Vnútroštátne právne predpisy

Druh ďalšej podmienky:

Dodatočné ustanovenia o označovaní

Opis podmienky:

— Všetky nepovinné údaje sa uvádzajú na etiketách písmom, ktoré nesmie byť vyššie ani širšie ako dvojnásobok veľkosti písma tvoriaceho názov chráneného označenia pôvodu.

— Písmo používané pri uvádzaní zemepisného názvu „Val de Loire“ nesmie byť väčšie ani širšie ako dve tretiny veľkosti písma tvoriaceho názov chráneného označenia pôvodu.

— Pojem „sec“ (suché) sa musí uvádzať na etiketách tichých vín spĺňajúcich požiadavky bodu IX (ods. 1 písm. b) špecifikácie výrobku.

— Na etiketách vín s chráneným označením pôvodu sa môže uvádzať názov menšej zemepisnej jednotky za predpokladu, že: — ide o miestny názov zapísaný v katastri, — figuruje v hlásení o úrode.

Právny rámec:

Vnútroštátne právne predpisy

Druh ďalšej podmienky:

Výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená na základe výnimky pre vinifikáciu, výrobu a dozrievanie tichých vín a vinifikáciu, výrobu, dozrievanie a balenie šumivých a perlivých vín, pozostáva z časti územia tejto obce v departemente Indre-et-Loire (podľa úradného zemepisného kódexu z roku 2020): Nazelles-Négron (pre časť územia severne od krajskej cesty č. 1 a západne od krajskej cesty č. 75).

Právny rámec:

Vnútroštátne právne predpisy

Druh ďalšej podmienky:

Balenie vo vymedzenej zemepisnej oblasti

Opis podmienky:

— Šumivé a perlivé vína sa vyrábajú výlučne druhotným kvasením vo fľaši.

— Šumivé a perlivé vína sa uvádzajú na spotrebiteľský trh po minimálnej dobe vyzrievania, t. j. 12 mesiacov po tiráži.

Odkaz na špecifikáciu výrobku

http://info.agriculture.gouv.fr/gedei/site/bo-agri/document_administratif-c92ca6c9-395b-44ee-b1c9-ba8a143bb101

(1) Ú. v. EÚ L 9, 11.1.2019, s. 2.